El programa d'innovació pedagògica del Departament d'Educació Avancem: Ensenyament i Aprenentatge integrat de les llengües té com a finalitat dotar el nostre alumnat d'una competència plurilingüe sòlida que afavoreixi el seu creixement acadèmic i posterior inserció laboral.
D'altra banda, fomenta un ensenyament de les llengües competencial, que parteixi del consens i la cooperació entre el professorat de llengua i que promogui el disseny de projectes d'aula en què participen diverses llengües.
Nascut el curs 2015-2016 com a programa pilot, s'adreça als centres educatius que imparteixen ensenyaments d'educació primària, d'educació secundària obligatòria o de batxillerat, de titularitat del Departament d'Educació, de titularitat municipal i de titularitat privada en règim de concert.
La durada del programa és de tres cursos escolars i durant els dos primers, un mínim del 80% del professorat de llengua de cada centre rep formació en tractament integrat de llengües (TIL).
Aquests assessoraments en centre promouen l'enfocament comunicatiu de l'ensenyament de les llengües, aplicable a situacions d'aprenentatge en què coexisteixen diferents llengües.
D'altra banda, els centres també reben orientacions per a la implementació del programa en el centre, el disseny d'un pla d'acció i l'elaboració d'una memòria final.
La Llei 12/2009, del 10 de juliol, d'educació, aposta per la potenciació del plurilingüisme a les escoles i estableix que el projecte lingüístic dels centres educatius ha d'incloure els criteris generals per a les adequacions del procés d'ensenyament de les llengües a la realitat sociolingüística del centre.
D'altra banda, l'Ofensiva de país a favor de l'èxit escolar 2012-2018 estableix com a objectiu estratègic la millora de les competències comunicatives de l'alumnat i el treball transversal de les llengües en els centres educatius, i ho fa a partir d'un model d'ensenyament plurilingüe.
El programa "AVANCEM: Ensenyament i Aprenentatge integrat de les llengües" es basa en les orientacions del Consell d'Europa i la Comissió Europea en matèria d'ensenyament i aprenentatge de llengües, i és una de les accions estratègiques del Departament d'Ensenyament per al desplegament d'un marc educatiu per al plurilingüisme.
Els objectius generals del programa s'adrecen a promoure l'aplicació a l'aula de pràctiques que facilitin un aprenentatge de les llengües de caràcter competencial i integrador; a fomentar el consens metodològic entre els docents i a promoure el disseny i implementació de projectes d'aula en què participen diverses llengües.
A través de l' AVANCEM també es vol oferir pautes als centres educatius per a l'organització educativa i el disseny curricular, reforçar el treball cooperatiu entre el professorat de llengües i promoure l'intercanvi de bones pràctiques entre els centres participants.
Els objectius específics de l'AVANCEM són, d'acord amb els diferents col·lectius a qui s'adreça, els següents:
El pla d'acció és un document intern de treball que ha d'elaborar el grup impulsor de l'AVANCEM en el centre i que ha de servir de base d'orientació per a la implementació del programa al llarg dels tres cursos.
El pla d'acció ha de recollir com a mínim la informació següent:
a) Diagnosi de la situació actual del centre en relació a l'ensenyament i l'ús de les llengües en el centre (en l'àmbit de la gestió i l'organització i en l'àmbit didàctic i metodològic ).
b) Objectius generals i específics del projecte AVANCEM del centre: matèries lingüístiques i cursos en què es preveu implementar seqüències didàctiques, programacions d'aula i/o projectes de comunicació integrats, procés previst per a la implantació progressiva del tractament integrat de llengües, resultats esperats en l'alumnat, professorat implicat, etc.
c) Anàlisi de necessitats formatives i informatives, recursos necessaris i disponibles.
d) Planificació de les accions, i temporització prevista per als tres anys.
e) Estratègies per al seguiment del projecte: recull d'acords presos pel grup impulsor, incorporació, si escau, d'acords en el Programa Educatiu de Centre (PEC), Programació General Anual del Centre, Projecte Lingüístic, etc.
f) Mecanismes per a l'avaluació dels resultats del projecte i de l'impacte de l'acció (canvis metodològics i/o organitzatius, resultats en l'alumnat i el professorat, integració del projecte en el centre, satisfacció de la comunitat educativa).
Aquest document ha de ser viu en el sentit que cal anar-lo actualitzant cada curs escolar en funció dels resultats de l'experiència i de les accions que es preveuen per al futur immediat."